রেখা গুপ্তার নিরাপত্তার দায়িত্ব থেকে সরানো হল সিআরপিএফ-কে!

ওয়েব ডেস্ক : দিল্লির মুখ্যমন্ত্রী রেখা গুপ্তার (Rekha Gupta) নিরাপত্তার দায়িত্ব থেকে সরানো হল সিআরপিএফ (CRPF)-কে। তার জায়গায় এবার দায়িত্ব দেওয়া হল দিল্লি পুলিশকে (Delhi Police)। গত ২০ অগাস্ট সরকারি বাসভবনে দিল্লির মুখ্যমন্ত্রীর উপর হামলার ঘটনা ঘটেছিল। ৪১ বছরের রাজেশ সাকারিয়ার বিরুদ্ধে এই হামলা চালানোর অভিযোগ উঠেছিল। ঘটনার পরে তাকে গ্রেফতার করে পুলিশ। কিন্তু কড়া নিরাপত্তা ভেদ করে কীভাবে রেখা গুপ্তার উপর হামলার ঘটনা ঘটল তা নিয়ে প্রশ্ন উঠেছিল। এর পরেই দিল্লির মুখ্যমন্ত্রীর জেড ক্যাটাগরির নিরাপত্তা প্রত্যাহারের সিদ্ধান্ত নিল কেন্দ্রীয় সরকার। তবে এ নিয়ে প্রশ্ন উঠেছে।

সরকারি বাসভবনে ‘জন শুনানি’চলাকালীন যখন রেখা গুপ্তার উপর হামলার ঘটনা ঘটে, সেই সময় তাঁর দায়িত্বে ছিল দিল্লি পুলিশ (Delhi Police)। এর পরেই দিল্লির মুখ্যমন্ত্রীকে জেড ক্যাটাগরির নিরাপত্তা দেওয়ার জন্য সিআরপিএফ (CRPF)-এর ভিআইপি সুরক্ষা উইং-কে নির্দেশ দিয়েছিল কেন্দ্রীয় সরকার। তবে হঠাৎ সেই সিদ্ধান্ত বদল করে কেন্দ্র। ফলে এখন আর জেড ক্যাটাগরির নিরাপত্তা পাবেন না রেখা গুপ্তা। তার বদলে তাঁর নিরাপত্তার দায়িত্ব দেওয়া হল দিল্লি পুলিশের হাতেই।

আরও খবর : তীর্থযাত্রী বোঝাই ট্রাক্টরে ধাক্কা ট্রাকের! উত্তরপ্রদেশে মৃত ৮

প্রসঙ্গত, দিল্লির মুখ্যমন্ত্রীর উপর হামলার ঘটনায় চমকে উঠেছিলেন অনেকে। অভিযোগ, রেখার উপর ছুরি নিয়ে হামলার পরিকল্পনা করেছিল অভিযুক্ত। তবে নিরাপত্তা ব্যবস্থার কারণে মুখ্যমন্ত্রীর বাসভবনের দিকে চলে যান তিনি। এই ঘটনা নিয়ে অভিযুক্তের মা দাবি করেছিলেন, রাজেশ ছিলেন এক কুকুরপ্রেমী। কিন্তু সম্প্রতি পথ কুকুরদেরকে নিয়ে সুপ্রিম কোর্ট যে রায় দিয়েছিল, তাতেই ক্ষুব্ধ হয়ে দিল্লির উদ্দেশ্যে রওনা দিয়েছিল রাজেশ।

উল্লেখ্য, গত ২০ অগাস্ট সরকারি বাসভবনে জন শুনানি চলছিল। সেখানে উপস্থিত ছিলেন রেখা গুপ্তা (Rekha Gupta)। এর পরে কিছু নথি দেওয়ার অছিলায় দিল্লির মুখ্যমন্ত্রীর উপর আক্রমণ করে অভিযুক্ত। হঠাৎ ঘটে যাওয়া এই ঘটনায় অবাক হয়ে গিয়েছিলেন সবাই। এর পরেই দ্রুত ওই ব্যক্তিকে ধরে ফেলেন নিরাপত্তা কর্মীরা।