৫ জঙ্গিকে গ্রেফতার দিল্লি পুলিশের, উদ্ধার বিস্ফোরক তৈরির সরঞ্জাম

নয়াদিল্লি: উৎসবের আবহে দেশজুড়ে নাশকতার ছক! পহেলগাঁও জঙ্গি হামলার রেশ কাটতে না কাটতেই ফের ভারতে বড়সড় কোনও হামলার ছক কষা হচ্ছে? বিভিন্ন রাজ্য থেকে ৫ জঙ্গিকে গ্রেফতার (5 Suspected Terrorists Arrested) করল দিল্লি পুলিশ (Delhi Police)। ধৃত জঙ্গিদের কাছ থেকে বেশ কিছু জিনিসও উদ্ধার হয়েছে, যা আইইডি বিস্ফোরণে ব্যবহার করা হয়। পুলিশ সূত্রে খবর, এরা আইসিস জঙ্গি গোষ্ঠীর সঙ্গে যুক্ত।যা আরও চিন্তা বাড়িয়েছে তদন্তকারীদের। দীর্ঘ তল্লাশিতে পুলিশ ধৃতদের কাছ থেকে বিপুল অস্ত্র এবং আইইডি তৈরির সরঞ্জাম উদ্ধার করেছে। এছাড়াও বেশ কিছু রাসায়ানিক উদ্ধার করেছে পুলিশ। তদন্তকারীদের অনুমান, বিস্ফোরক তৈরির কাজে ওই রাসায়ানিক ব্যবহার করা হত। উৎসবের মরশুমে দেশে বড়সড় কোনও নাশকতার পরিকল্পনা ছিল ধৃতদের? খতিয়ে দেখা হচ্ছে।

জানা গিয়েছে, এই জঙ্গিদের মাথা আশার দানিশ নামক এক যুবক। বুধবারই দক্ষিণ দিল্লি থেকে আফতাব ও আবু বকর ওরফে সুফিয়ানকে গ্রেফতার করা হয়। তাদের কাছ থেকে বাকি সদস্যদের খোঁজ মেলে। এরপরই বাকি রাজ্যেও তল্লাশি শুরু করা হয়। জানা গিয়েছে, দিল্লি, মধ্যপ্রদেশ, হায়দরাবাদ, রাঁচি থেকে গ্রেফতার করা হয়েছে এই জঙ্গিদের। এই ধৃত জঙ্গিরা এনক্রিপটেড মেসেজিং অ্যাপের মাধ্যমে যোগাযোগ করা হত পাক হ্যান্ডলারদের সঙ্গে। দিল্লি পুলিশের স্পেশাল সেল ও ঝাড়খণ্ডের অ্যান্টি-টেররিজম স্কোয়াড অভিযান চালিয়ে রাঁচির লোয়ার বাজার থেকে গ্রেফতার করা হয় আরেক জঙ্গি আশার দানিশকে। দানিশের কাছ থেকে দেশি পিস্তল, কার্তুজ, হাইড্রোক্লোরিক অ্যাসিড, নাইট্রিক অ্যাসিড, কপার শিট, বল – বিয়ারিং, তার, সার্কিট বোর্ড, ল্যাপটপ, মোবাইল ও নগদ টাকা উদ্ধার হয়েছে। খবর অনুযায়ী, দিল্লি থেকে ধৃত দুই সন্দেহভাজন জঙ্গির নাম আফতাব এবং সুফিয়ান। দুজনেই বিস্ফোরক তৈরিতে পারদর্শী।

আরও পড়ুন: ২০২৯ সালে প্রধানমন্ত্রী হবেন রাহুল গান্ধী!

রাঁচি থেকে ধৃত জঙ্গির নাম আজহার দানিশ। এই দানিশ আইএস-এর সঙ্গে যুক্ত। দিল্লি পুলিশের স্পেশাল সেল, ঝাড়খণ্ড এটিএস এবং রাঁচি পুলিশের যৌথ অভিযানে তাকে ধরে। আজহার দানিশের বিরুদ্ধে ইতিমধ্যেই দিল্লিতে মামলা দায়ের করা হয়েছিল এবং তার ভিত্তিতে স্পেশাল সেল তাকে খুঁজছিল। পাকিস্তানি হ্যান্ডলারদের নির্দেশে বিভিন্ন সোশ্যাল মিডিয়ায় ও অ্যাপের মাধ্যমে গ্রুপ তৈরি করে ধর্মীয় উসকানি ও সাম্প্রদায়িক হিংসা মূলক প্রচার চালাচ্ছিল দানিশ। পুলিশ জানিয়েছে, ধৃত সন্দেহভাজন জঙ্গি আজহার দানিশকে জিজ্ঞাসাবাদ করা হচ্ছে।

অন্য খবর দেখুন