বাড়ছে শিক্ষার্থীদের আত্মহত্যা! উদ্বিগ্ন সুপ্রিম কোর্টের টাস্ক ফোর্স গঠন

নয়াদিল্লি: কৃষকদের তুলনায় শিক্ষার্থীদের আত্মহত্যার ঘটনা বাড়ছে। এই ঘটনায় উদ্বিগ্ন হয়ে টাস্ক ফোর্স গঠন করল সুপ্রিম কোর্ট (Supreme Court)। কেন বেড়ে চলেছে শিক্ষার্থীদের আত্মহত্যার ঘটনা? র‍্যাগিং, বৈষম্য ইত্যাদি বন্ধ করার ক্ষেত্রে আইনের কার্যকারিতা কতটা? এমন প্রশ্নের উত্তর খোঁজার পাশাপাশি ১০ সদস্যের টাস্ক ফোর্স শিক্ষার্থীদের মানসিক স্বাস্থ্য সম্পর্কেও সমীক্ষা করবে।

২০২১ সালের জাতীয় ক্রাইম রেকর্ড ব্যুরোর তথ্য অনুযায়ী, এক দশক আগে যে সংখ্যা ছিল, তার তুলনায় প্রায় দ্বিগুণেরও বেশি বৃদ্ধি পেয়ে শিক্ষার্থী আত্মহত্যার ঘটনা ১৩ হাজারেরও বেশি। দিল্লির ইন্ডিয়ান ইনস্টিটিউট অফ টেকনোলজির (IIT) দুই প্রান্তিক শ্রেণির শিক্ষার্থীর আত্মহত্যা সংক্রান্ত মামলার শুনানিতে বিচারপতি জেবি পারদিওয়ালা ও বিচারপতি আর মহাদেবনের প্রশ্ন, কৃষিক্ষেত্রের দুর্দশার কারণে কৃষক আত্মহত্যার ঘটনার চেয়েও শিক্ষার্থী আত্মহত্যার ঘটনা কেন বেড়েই চলেছে?

আরও পড়ুন: রাজ্যের পরিস্থিতি নিয়ে শাহের সঙ্গে বৈঠক সুকান্ত

উল্লেখ্য, ২০২৩ সালে হস্টেলে ঝুলন্ত অবস্থায় উদ্ধার হয় ওই দুই পড়ুয়ার দেহ। অভিভাবকদের অভিযোগ, হত্যাকাণ্ড ধামাচাপা দেওয়ার চেষ্টা হয়েছে। প্রতিষ্ঠানের ফ্যাকাল্টিসহ কর্মীরা ওই শিক্ষার্থীদের সঙ্গে জাতি বৈষম্যমূলক আচরণ করত। যদিও এমন ঘটনার পরিপ্রেক্ষিতে দিল্লি পুলিশকে (Delhi Police) এফআইআর করার নির্দেশ দিতে অস্বীকার করে দিল্লি হাইকোর্ট (Delhi High Court)। পুলিশের দাবি, পড়াশোনার চাপেই তারা আত্মহত্যা করেছে। সুপ্রিম কোর্টে দুটি ঘটনার পরিপ্রেক্ষিতেই এফআইআর দায়ের করে তদন্তের নির্দেশ।